14.4.2023
RO
Jurnalul Oficial al Uniunii Europene
C 132/31 Miercuri, 5 oktombrie 2022
— având în vedere comunicarea Comisiei din 3 martie 2021 intitulată „O Uniune a egalității: Strategia privind drepturile persoanelor cu handicap (2021-2030)” (COM(2021)0101), — având în vedere propunerea Comisiei de directivă a Consiliului cu privire la punerea în aplicare a principiului tratamentului egal al persoanelor indiferent de religie sau convingeri, handicap, vârstă sau orientare sexuală (COM(2008)0426), — având în vedere Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri (15) (Directiva privind protecția temporară), — având în vedere întrebările adresate Consiliului și Comisiei referitoare la situația comunităților rome marginalizate care trăiesc în tabere de romi în UE (O-000022/2022 – B9-0018/2022 și O-000023/2022 – B9-0019/2022), — având în vedere articolul 136 alineatul (5) și articolul 132 alineatul (2) din Regulamentul său de procedură, — având în vedere propunerea de rezoluție prezentată de Comisia pentru ocuparea forței de muncă și afaceri sociale, A. întrucât valorile UE predomină într-o societate care respectă diversitatea, pluralismul, nediscriminarea, toleranța, justiția, solidaritatea și egalitatea de gen; întrucât statele membre au răspunderea specială de a garanta aceste valori pentru toți, inclusiv pentru populația romă; B. întrucât „romi” este un termen generic care include o gamă largă de persoane de origine romă, printre care romi, sinti, kale, romanichels și boyash/rudari; deoarece termenul desemnează și grupuri precum ascali, egipteni, ieniși, domi, lomi, romi și abdali, dar și populații nomade, inclusiv nomazii etnici sau cei desemnați sub denumirea administrativă „gens du voyage”, precum și persoane care se identifică drept țigani, fără a le nega caracteristicile specifice; C. întrucât romii reprezintă cea mai numeroasă minoritate etnică din Europa; întrucât un număr inacceptabil de mare de romi din Europa continuă să trăiască în sărăcie și să fie exclus din punct de vedere social, făcând față unor condiții de viață extrem de precare, nesigure și supraaglomerate în zone rurale și urbane segregate; întrucât problema romilor care trăiesc în așezări nu se limitează la o singură țară și, prin urmare, este o problemă europeană care trebuie abordată ca atare; întrucât segregarea spațială este una dintre cauzele principale ale accesului inegal la asistență medicală, la îngrijirea și educația timpurie a copiilor, la ocuparea forței de muncă și la servicii esențiale, inclusiv accesul la drumuri, la instalațiile de alimentare cu apă, de salubritate și de canalizare, alimentarea cu energie electrică și colectarea deșeurilor, și consolidează aceste inegalități; întrucât aceasta are nu doar consecințe fizice și economice, ci și consecințe psihologice și sociologice, atât asupra persoanelor, cât și asupra comunităților; întrucât sărăcia intergenerațională din așezările romilor este de natură socioeconomică, având consecințe grave pentru starea de bine fizică și psihică și pentru sănătatea mintală, oportunitățile de care se pot bucura și exercitarea drepturilor fundamentale ale membrilor acestor comunități; D. întrucât romii se confruntă cu procente mai ridicate de muncă cu intensitate scăzută, de insecuritate a locului de muncă și de șomaj și ocupă deseori locuri de muncă precare sau atipice, ceea ce le îngreunează accesul la schemele de șomaj și la drepturile de pensie; întrucât romii nu dispun de rețele de ocupare a forței de muncă și sunt discriminați atât în ceea ce privește accesul la încadrarea în muncă, cât și la locul de muncă, fiind, totodată, concentrați în regiuni dezavantajate din punct de vedere socioeconomic; întrucât cei șase milioane de romi care locuiesc în UE reprezintă o parte semnificativă și în creștere a populației sale și au un potențial enorm, care nu va putea fi realizat decât dacă situația lor în materie de ocupare a forței de muncă și de incluziune socială va fi îmbunătățită; E. întrucât, potrivit sondajului Uniunii Europene privind minoritățile și discriminarea (EU-MIDIS II), doar unu din patru romi cu vârsta de 16 ani sau mai mult a declarat că este angajat sau că desfășoară o activitate independentă și întrucât femeile rome au raportat o rată de ocupare mult mai mică decât bărbații romi: 16 % comparativ cu 34 %; întrucât situația tinerilor este deosebit de îngrijorătoare, procentul NEET (tineri care nu sunt încadrați profesional și nu urmează niciun program educațional sau de formare) în rândul romilor fiind de 63 %, față de o medie de 12 % la nivelul UE; întrucât, pentru această grupă de vârstă, rezultatele au arătat și o disparitate de gen considerabilă, 72 % dintre tinerele de etnie romă fiind clasate drept NEET, comparativ cu 55 % dintre tinerii romi; întrucât aceste cifre contrastează puternic cu cifrele înregistrate de restul populației (35 %); întrucât, potrivit raportărilor, 80 % dintre romi trăiesc sub pragul respectiv al riscului de sărăcie din țara lor; întrucât unu din trei romi trăia în locuințe neracordate la rețeaua de apă curentă, iar unu din zece în locuințe fără energie electrică; întrucât unu din trei copii romi s-a aflat într-o situație în care unul dintre membrii familiei sale a mers la culcare flămând cel puțin o dată pe lună și aproape jumătate dintre romii cu vârste cuprinse între 6 și 24 de ani nu au mers la școală;
(15)
JO L 212, 7.8.2001, p. 12.